Nyitott kapcsolatok – Együtt és külön

Manapság egyre többször találkozunk olyan párokkal, akik nyitott házasságban, illetve nyitott kapcsolatban élnek. Egyre divatosabbá és elterjedtebbé válik, hiszen a felek ebben a formában képesek ötvözni a párkapcsolat biztonságát és a hódítás, flört, kapcsolaton kívüli szexualitás izgalmát egyaránt.
Létjogosultságát illetően megoszlanak a vélemények. Vajon mennyire bizonyulnak tartósnak ezek a kapcsolatok? Menyire egészséges ez az együttélési forma?
Mindkét oldalon vannak érvek és ellenérvek, pozitív és negatív példák egyaránt.
A nyitott kapcsolat során a felek úgy döntenek, hogy egyéni szabályok szerint külső személyeket is bevonnak kapcsolatukba. Ennek mélysége, milyensége, módja tárgyalási szempontokat képeznek. Alapjában véve elégedettek a kapcsolatukkal, nem akarják felbontani, de szükségük van új emberekre, új élményekre, ami a szigorúan véve monogám kapcsolatban elképzelhetetlen lenne.
Az esetek többségében a meglévő kapcsolat valamilyen formában sérült, illetőleg különösen fiatalabbak esetében gyakran az elköteleződéstől való félelem a mozgatórugó. Sok esetben a párok ilyen módon konzerválják a kapcsolatot: nem a probléma megoldására törekednek – vagy már úgy gondolják, ez nem lehetséges – hanem a konfliktus elkerülésével, a külső kapcsolatokban találnak rá átmeneti megoldást. Ilyenkor azonban számolniuk kell a kockázattal, hogy idővel lehet, hogy ez a döntésük vezet a bizalom megdőléséhez, majd a kapcsolat halálához…
Előfordul, hogy a felek nem egyszerre vagy egyenlő mértékben jutnak el arra a döntésre, hogy kinyitják kapcsolatukat, amely azonban nagyon sok konfliktus forrása lehet. Ha például csupán az egyik fél formál jogot a külső kapcsolatokhoz, a másikban a bizalom, biztonság, önértékelés érzése óriási sérülést szenvedhet.
Sok esetben, ha a pár nem figyel oda, az intimitás külső kapcsolatokban történő megélésével, elkezdenek egymástól távolodni, csökken a köztük levő kötődés erőssége. Ekkor nagyon fontos a kommunikáció kettejük között, a határok pontos lefektetése. Tisztázniuk kell egymás között, hogy a külső kapcsolatok érzelmileg mennyire engedhetők be közös életükbe, mennyire kívánják a köztük levő intimitást, szövetséget fenntartani. Ha ugyanis egy idő után mégis a kapcsolat visszazárása mellett döntenek, ezek nagyon mély sebeket okoznak a kapcsolaton.
Számos nyitott kapcsolatban felüti fejét a féltékenység. Ez sokszor akkor történik, ha nem egyenlően, egyenlő jogokkal élnek a kapcsolatban, vagy pedig egyikük inkább már a visszazáráson gondolkodik. Ez a féltékenység, bizalmi törés viszont sokszor a kapcsolat visszazárása után is fennmarad.
Vannak azonban „sikertörténetek” is, ahol hosszú ideje már képesek fenntartani ezt az együttélési formát. Ők arról számolnak be, hogy sokkal felszabadultabbakká váltak, képesek megélni vágyaikat titkolózás nélkül, legálisan, ezáltal a kettejük közötti viszony is felpezsdült, életük színesebbé vált.

